**Základná škola s materskou školou Smolenice**

**Komenského 3, 91904, Smolenice**

Školská preventívna stratégia

V Smoleniciach, dňa 1.2.2022 Mgr.Magdaléna Eliášová

 riaditeľka školy

Školská preventívna stratégia[[1]](#footnote-1)

# Filozofia školy

Podporujeme zdravie neohrozujúci životný štýl a vytvárame podmienky pre uplatňovanie prevencie. Základom je bezpečné prostredie a efektívny, na žiaka orientovaný proces výchovy a vzdelávania. Uvedomujeme si, že kľúčovú úlohu zohráva v prevencii klíma školy, preto sa usilujeme vytvárať dobré vzťahy na všetkých úrovniach a podporujúce prostredie pre učiteľov i žiakov. Vedieme žiakov k vzájomnej tolerancii, akceptovaniu odlišností a venujeme zvýšenú pozornosť žiakom so zdravotným znevýhodnením.

# Ciele prevencie

Hlavným cieľom prevencie je predchádzať sociálno-patologickým javom v škole. Zaraďujeme medzi ne šikanovanie, agresívne prejavy, užívanie návykových látok a iných závislostí.

Našou snahou je, aby žiak dokázal veku primerane uprednostňovať nerizikové správanie a životný štýl, ktorý nebude ohrozovať žiaka alebo jeho okolie. Významnú úlohu v tomto procese zohráva osobnostný a sociálny rozvoj žiaka a mediálna výchova.

Znamená to, že žiak má veku primerane[[2]](#footnote-2):

* *Pozitívny postoj k zdravie neohrozujúcemu životnému štýlu;*
* *Negatívny vzťah k rizikovému užívaniu návykových látok, prejavom agresívneho správania a šikanovania;*
* *Rozumie (zdravotným a sociálnym) dôsledkom rizikového správania;*
* *Uprednostňuje zodpovedné (informované) rozhodnutia a nepodlieha škodlivému tlaku rovesníkov;*
* *Uplatňuje optimálne komunikačné zručnosti;*
* *Uprednostňuje konštruktívne riešenia problémov;*
* *Vie, na koho (osoby, inštitúcie) sa môže obrátiť, ak potrebuje pomoc.*

## Cieľové kompetencie[[3]](#footnote-3)

ISCED 1

Žiak

* *má základné vedomosti a zručnosti v oblasti starostlivosti o zdravie a duševnú pohodu****,***
* *uvedomuje si hodnotu zdravia a jeho potrebu k optimálnemu rozvoju schopností človeka – dokáže uviesť argumenty,*
* *vie, aký je zdravie podporujúci denný režim a snaží sa ho uplatňovať,*
* *dokáže pomenovať všeobecné riziká v súvislosti s fajčením tabaku, pitím alkoholu, užívaním iných návykových látok a činností, ktoré sa spájajú s rizikom vzniku závislosti (napr. počítačové hry),*
* *pozná základné zdravotné riziká nadmerného užívania, resp. rizikového užívania návykových látok a argumenty v prospech zdravia,*
* *má právne povedomie v oblasti spoločensky nežiaducich javov (šikanovanie je právne neprípustné, zákony o fajčení a alkohole, ...),*
* *pozná možnosti (služby) poradenskej pomoci, vie na koho sa má obrátiť v prípade ohrozenia alebo poškodzovania jeho práv,*
* *vie pomenovať a hodnotiť základné medziľudské vzťahy,*
* *dokáže rozoznať prejavy ľudskej neznášanlivosti a jej negatívne dôsledky, snaží sa tomu prispôsobiť svoje správanie.*

# ISCED 2

Žiak

* *pozná nielen zdravotné (vrátane podstaty závislosti), ale hlavne sociálne riziká a obmedzenia súvisiace so zneužívaním návykových látok a rizikovým správaním, dokáže uviesť relevantné argumenty pri formulovaní svojich postojov,*
* *pozná zákony, týkajúce sa návykových látok (zákaz fajčenia , predaja cigariet a alkoholu mladistvým, zákony ohľadne nelegálnych drog...) a dôsledky porušenia zákona,*
* *uvedomuje si význam harmonických medziľudských vzťahov pre život a pozná viaceré možnosti ich kultivovania, poznajú spôsoby optimálnej komunikácie (v rôznych životných situáciách) oceňuje jej význam a snaží sa ju uplatňovať,*
* *pozná a dokáže uplatniť (niektoré) vhodné spôsoby riešenia nezhôd a konfliktov (so spolužiakmi), uvedomuje si výhody ich nenásilného riešenia,*
* *dokáže aplikovať zásady dobrej spolupráce a právo na odlišný názor v skupine, pričom vie, že má svoju zodpovednosť za úlohy a konanie v skupine, má tendenciu odolávať škodlivému tlaku skupiny,*
* *je informovaný o významných dokumentoch v oblasti ľudských práv a orgánoch zaoberajúcimi sa ich ochranou, dokáže argumentmi odôvodniť akceptovanie a tolerovanie inakosti,*
* *pozná a uvedomuje si psychologické dôsledky šikanovania, právnu zodpovednosť za také konanie a tiež fakt, že jeho postoj je jednou z podmienok vzniku a rozvoja šikanovania,*
* *dokáže si vyhľadať odbornú pomoc a komunikovať so špecializovanými službami v prípade potreby (linky dôvery, krízové centrá).*

# Analýza prostredia školy

Silné stránky školy:

* Prirodzené a nenásilné prepájanie prevencie so vzdelávacím procesom;
* Komunikácia pedagógov so žiakmi navodzuje vo veľkej miere pocit bezpečia, otvorenosti a dôvery, prirodzený rešpekt a otvorená komunikácia sa vyvažujú;
* Podpora zdravého životného štýlu formou tematických a projektových dní;
* Možnosť športových a umeleckých činností v rámci krúžkov a ponuky voľnočasových aktivít;
* Prakticky nulový výskyt problémov s látkovými závislosťami;
* Dobrá spolupráca s PZ SR v oblasti prevencie;
* Dobrá spolupráca s CPPPaP v oblasti prevencie;
* Spolupráca a bezodkladné ohlasovanie výskytu podozrenia na riziko rozvoja sociálno-patologických javov Úradu práce, sociálnych vecí a rodiny;
* Funkčná a motivovaná Žiacka školská rada;
* Mnohostranná starostlivosť o žiakov so ŠVVP (školský podporný tím).

Slabé stránky a riziká:

* Osobnostné predispozície jednotlivcov so sklonom k sociálno-patologickým javom sa nedarí vždy včas odhaliť;
* Spolupráca so zákonnými zástupcami je limitovaná ich ochotou problém riešiť, resp. snahou neriešiť a toleranciou k takýmto prejavom správania;
* Spoločenské riziká, zvyšujúce potenciál k rozvoju sociálno-patologických javov (nárast extrémizmu v spoločnosti, agresivita v mediálnom priestore, negatívne vzory);
* Nástrahy nových foriem nelátkových závislostí;
* Pandemické obdobie prinášajúce aj problémy v tejto oblasti.

# Zodpovednosť a spolupráca

## Vedenie školy

* Zabezpečuje preventívnu stratégiu školy;
* Menuje koordinátora prevencie;
* Zabezpečuje odbornú prípravu a vzdelávanie učiteľov;
* Zabezpečuje kontrolnú činnosť;
* V prípade náznaku patologického správania zabezpečí opatrenia na riešenie situácie, spoluprácu školy s rodičmi žiaka, poradenskými centrami a prípadnými ďalšími inštitúciami (polícia, ÚPSVaR, lekár...);
* Ak si to situácia vyžiada, vstupuje do koordinácie procesu riešenia vo vzťahu učiteľ – žiak – rodič.

## Koordinátor prevencie sociálno-patologických javov

* Koordinuje činnosti, ktoré sú zamerané na znižovanie výskytu nasledovných javov: nezdravý životný štýl, nezdravá výživa, záškoláctvo, šikanovanie, kriminalita, rasová neznášanlivosť, fajčenie, závislosti na alkohole, drogách, počítačových hrách, a iné závislosti.
* Mapuje situáciu na škole v oblasti výskytu týchto javov – zabezpečuje a koordinuje rôzne formy preventívnych činností: prednášky a besedy, tematické dni, súťaže, osvetovú činnosť, zabezpečuje dotazníkový prieskum.
* Poskytuje poradenstvo rodičom, žiakom i učiteľom.
* Spolupracuje s kompetentnými inštitúciami: polícia, úrad práce, sociálnych vecí a rodiny, pedagogicko-psychologická poradňa, a iné podľa potreby.
* Vzdeláva sa a získava nové informácie v danej oblasti a sprostredkováva ich ostatným pedagogickým zamestnancom.

##  Pedagogický zamestnanec školy

* Realizuje prevenciu v spolupráci s odbornými a ďalšími pedagogickými zamestnancami;
* Uplatňuje prístupy vytvárajúce pozitívnu sociálnu klímu v škole a v triede;
* Pri výkone pracovnej činnosti aktívne chráni žiakov pred všetkými formami sociálno-patologických javov, ktoré narúšajú sebaúctu žiaka a integritu jeho osobnosti;
* Má povinnosť patologické správanie okamžite riešiť, v žiadnom prípade ho nesmie akceptovať;
* Je oboznámený s internou smernicou k prevencii a riešeniu šikanovania detí a žiakov v škole.

##  Triedny učiteľ

* Monitoruje správanie žiakov, k čomu využíva adekvátne metódy pedagogickej diagnostiky (pozorovanie, dotazník a pod.) a ich následné vyhodnotenie;
* Prvé náznaky odchýlok v ich správaní konzultuje s odbornými zamestnancami a zákonnými zástupcami žiaka;
* Dbá o dobro žiakov, kladie dôraz na starostlivosť o ich duševné zdravie a fyzické zdravie, sociálne spôsobilosti a morálne schopnosti;
* V rámci triednických hodín zaraďuje rôzne témy a metódy prevencie podľa aktuálnych potrieb a plánu triednických hodín;
* Realizuje aktivity zamerané na prevenciu, konzultuje ich s koordinátorom prevencie,
* Venuje žiakom priestor pre vyjadrenie ich pocitov a potrieb, snaží sa vnímať ich svet a vytvárať bezpečné a otvorené prostredie;
* Spolupracuje so zákonnými zástupcami žiakov.

##  Žiak

* Je motivovaný k učeniu tak, aby chápal, že vzdelávanie je nápomocné k úspešnému a spokojnému životu;
* Je oboznámený so Školským poriadkom a chápe jeho záväznosť;
* Uvedomuje si svoje práva i práva iných a prijíma veku primeranú zodpovednosť za svoje konanie a vzdelávanie;
* Chápe význam existencie jasne a zrozumiteľne formulovaných pravidiel správania sa v škole, akceptuje a uplatňuje ich, prípadne sa zúčastňuje aj na ich tvorbe (ŽŠR);
* Zúčastňuje sa preventívnych aktivít;
* Pozná kontaktné osoby v prípade výskytu problémov (koordinátor prevencie, výchovný poradca, školský psychológ a pod.).

##  Zákonný zástupca žiaka

* Má právo informovať sa o krokoch, ktoré robí škola v oblasti prevencie sociálno-patologických javov (Školská preventívna stratégia);
* Prijíma svoj diel zodpovednosti za výchovu a vzdelávanie dieťaťa;
* Vie, že pre dosiahnutie tohto cieľa, je dôležitá vzájomná dôvera a spolupráca;
* Je informovaný a prizvaný k riešeniu problémov týkajúcich sa jeho dcéry/syna.

# Témy a metódy prevencie

##  Všeobecný tematický rámec

Tab. 1: Všeobecný rámec obsahov a foriem realizovaných v pravidelných intervaloch z hľadiska cieľových skupín

|  |  |  |
| --- | --- | --- |
| Cieľová skupina | Obsah | Forma |
| Všetci zamestnanci | Oznamovacia povinnosť výskytu drog, agresie, šikany | Pracovný poriadok |
| Zákaz fajčenia a užívania omamných látok v areáli školy | Pracovný poriadok |
| Pedagogickí zamestnanci  | Preventívna stratégia školy | Pracovná porada, samoštúdium |
| Interná Smernica č.6/2020 Program prevencie šikanovania, násilia, sociálno-patologických javov | samoštúdium |
| Prevencia drogových závislostí | Samoštúdium www.infodrogy.sk |
| Monitorovanie kritických priestorov školy, kde by mohlo dochádzať k rizikovému správaniu žiakov | Pedagogický dozor |
| Žiaci | Problematika šikanovania  | Prevenciu zabezpečujeme v dvoch úrovniach:1) Ako súčasť výchovno-vzdelávacieho procesu vrátane pozitívneho vplyvu osobnosti pedagogického zamestnanca a odborného zamestnanca v rámci vyučovania, obsahového zamerania a didaktiky vyučovacích predmetov a prierezových tém (Príloha 1).2) Formou hier, prednášok, diskusií a programov organizovaných školou alebo inými prizvanými subjektmi odporúčanými MŠ SR (Príloha 2). |
| Drogy a závislosti  |
| Bezpečné používanie internetu  |
| Zdravý životný štýl |
| Trestno-právna zodpovednosť |
| Dotazník na odhaľovanie náznakov šikanovania |
| Aktuálne témy podľa odporúčania *Sprievodcu školským rokom* |
| Rodičia | Preventívna stratégia školy | Zverejnená a aktualizovaná na webovom sídle školy |
| Interná Smernica č.6/2020 Program prevencie šikanovania, násilia, sociálno-patologických javov | Zverejnená a aktualizovaná na webovom sídle školy |

##  Metódy prevencie

Uplatňujeme kompetenčný prístup vo výchovno-vzdelávacom procese – s dôrazom na rozvoj osobných a sociálnych spôsobilostí, predovšetkým využívame:

* aktivizujúce metódy,
* participácia (žiakov) na priebehu výchovy a vzdelávania,
* vhodné spôsoby pedagóga pri korigovaní rozdielnych názorov žiakov,
* iniciovanie (a udržanie) diskusie so zapojením aj pasívnych žiakov,
* metódy zamerané na aktívne sociálne učenie.

Na úrovni primárnej prevencie je to:

* osvetová činnosť, informovanie, diskusie, prednášky,
* bloková výučba,
* tematické dni,
* realizácia programov (pre aktuálny školský rok uvedené v Prílohe 2 Plán činností prevencie).

Sekundárnu a terciárnu prevenciu riešime v spolupráci so školskými psychologičkami, poradenskými centrami a Školským podporným tímom v týchto formách:

* krízová intervencia,
* krátkodobá alebo dlhodobá psychologická intervencia zameraná na jednotlivca a jeho sociálne vzťahy,
* skupinová intervencia.

# Školské pravidlá

Sú zadefinované v Školskom poriadku(v zmysle Smernice č.36/2018, čl.3, ods.5 písm. c )[[4]](#footnote-4).

V Školskom poriadku sú zapracované:

* pravidlá správania sa vrátane sankcií za ich porušovanie,
* pravidlá používania informačno-komunikačných technológií v priestoroch školy.

Taktiež:

* Poukazujeme na prirodzené a logické dôsledky konania skôr než pristupujeme k sankciám.
* K správnemu využívaniu informačno-komunikačných technológií vedieme žiakov prostredníctvom mediálnej výchovy ako primárnej prevencie.
* Pravidlá slušného správania, úcta, rešpekt, tolerancia , sú základnými piliermi všetkých úrovní vzťahov v škole.

Pri riešení problémov žiakov sú v škole k dispozícii ako žiakom, tak i pedagógom, odborní zamestnanci (školský psychológ), koordinátor prevencie, výchovný poradca a členovia Školského podporného tímu.

Vo vážnejších prípadoch , predovšetkým u žiakov so ŠVVP, ktorí sú klientmi CPPPaP, resp. CŠPP, konzultujeme problém aj s poradenským zariadením.

# Vzdelávanie a tréningy

Koordinátor prevencie a pedagogickí zamestnanci sa vzdelávajú v súlade s Plánom vzdelávania na školský rok a Plánom profesijného rozvoja. Absolvované vzdelávania sú zahrnuté v Prílohe 2 Plán činností prevencie a 3 Vyhodnotenie Plánu činností prevencie.

# Možnosti minimalizácie rizikového správania v prostredí školy

## Vytváranie pozitívneho a bezpečného prostredia v škole

Východiskom je budovanie vzťahov a otvorenej klímy vo všetkých úrovniach vzťahov v škole, zamestnancov i žiakov. Vytvárame pozitívnu sociálnu klímu, ktorej základom je atmosféra dôvery, bezpečia, istoty a prijatia.

Vo vzťahu k žiakom pracujeme s pravidlami, objasňujeme ich zmysel, vedieme k zodpovednosti za svoje činy pri porušovaní školských a základných spoločenských pravidiel.

Rozvíjame sociálne spôsobilostí, ktoré sú nápomocné pri orientácii v sociálnych vzťahoch, formovaní zodpovednosti za vlastné správanie a uvedomovanie si dôsledkov konania.

Posilňujeme komunikačné spôsobilosti s cieľom nasmerovať a získavať žiakov k preferovaniu konštruktívneho riešenia problémov a konfliktov, nácviku adekvátnych reakcií na stres, neúspech a kritiku.

Podporujeme formovanie pozitívnych postojov k spoločenským hodnotám.

Osobitnú pozornosť venujeme žiakom so ŠVVP, pre ich zvýšenú zraniteľnosť.

##  Aktívny prístup

* Triednická hodina plní aj úlohu budovania triednej komunity, je postavená na princípe predchádzania vzniku nežiaducich javov;
* Rovesnícka pomoc a podpora – vstup žiackej školskej rady do riešenia menej závažných konfliktov, ktoré ešte nemajú znaky šikanovania, ale mohli by k nemu viesť, iniciovanie aktivít ŽŠR;
* Aktívne trávenie prestávok – možnosť vyplnenia času športom/hrou (stolný futbal).

## Monitorovanie klímy školy a bezpečného prostredia

Nástroje:

* Anonymný dotazník – 2xročne;
* Dozor na chodbách a kritických zónach (toalety, šatne);
* Schránka dôvery (Žltá schránka).

## Spolupráca a spoluzodpovednosť

Pedagogickí a odborní zamestnanci postupujú kompetentne, komunikujú navzájom o možnostiach efektívneho pôsobenia na žiakov, zoskupenia žiakov a triedne kolektívy. Využívajú možnosti vzdelávania v problematike prevencie , majú podporu vedenia školy.

Na úrovni prevencie sú informácie poskytované aj rodičom (rodičovské združenie), k riešeniu konkrétneho problému je prizvaný zákonný zástupca.

V opodstatnených prípadoch sú prizvané k riešeniu orgány sociálno-právnej ochrany detí, poradenské zariadenie a iné (Polícia SR, ÚPSVaR, CPPPaP...).

Na úrovni školy vstupuje zo strany žiakov do aktivít týkajúcich sa prevencie Žiacka školská rada.

# Mimoškolské aktivity

Žiaci navštevujú krúžky, ktoré sú športové, umelecké, rozvíjajú záujmy žiakov a efektívne plnia úlohu prevencie sociálno-patologických javov.

# Dokumenty a legislatíva

MŠVVaŠ SR. *Smernica č. 36/2018 k prevencii a riešeniu šikanovania detí a žiakov v školách a školských zariadeniach.*

ZŠ S MŠ SMOLENICE. *Interná Smernica č.6/2020* *Program prevencie šikanovania, násilia, sociálno-patologických javov.*

ZŠ S MŠ SMOLENICE. *Školský poriadok (aktualizovaný).*

MŠVVaŠSR. *Sprievodca školským rokom (na aktuálny šk. rok).*

# Zoznam informačných zdrojov

ISCED 1

RAYNEROVÁ, Claire *Nenič svoje múdre telo* + Pracovný zošit: Eva Senková

BIRKNEROVÁ, Zuzana. *Zdravie hrou (Výchova k zdraviu žiakov mladšieho školského veku)* [online]. MPC v Prešove, 2007. [cit. 2022-01-29]. Dostupné na: https://archiv.mpc-edu.sk/sites/default/files/rocepo-dokumenty/na-pomoc-pedagogom/25\_zdravie\_hrou.pdf

ISCED 2

Ako poznám sám seba - 5. - 9. roč. ZŠ a 1. - 4. roč. 8-roč. gymnázia + metodická

príručka: M. Zelina, M. Uhereková, Z. Kašparová, T. Houška

NIKLOVÁ Miriam, STEHLÍKOVÁ Jana, ŠAJGALOVÁ Michaela. *Rozvíjanie prosociálneho správania žiakov základných škôl. Metodický materiál – pracovný zošit.* [online]. Univerzita Mateja Bela Banská Bystrica, Belianum 2017. [cit. 2022-01-29]. Dostupné na: <https://www.statpedu.sk/files/sk/metodicky-portal/metodicke-podnety/rozvijanie-prosocialneho-spravania-ziakov-zakladnych-skol-metodicky-material-pracovny-zosit.pdf>

NIKLOVÁ Miriam, STEHLÍKOVÁ Jana. Podpora osobnostného a sociálneho rozvoja žiakov 6. ročníka základných škôl. *Metodický materiál – pracovný zošit.* [online]. Univerzita Mateja Bela Banská Bystrica, Belianum 2018. [cit. 2022-01-29]. Dostupné na: <https://www.statpedu.sk/files/sk/metodicky-portal/metodicke-podnety/podpora-osobnostneho-socialneho-rozvoja-ziakov-6-rocnika-zakladnych-skol-metodicky-material-pracovny-zosit.pdf>

BIZÍKOVÁ, Ľubica, BAGALOVÁ, Ľubica. *Všetci to robia! Mladí ľudia a sociálne zveličovanie* [online]. Bratislava: ŠPÚ, 2011. [cit. 2022-01-29]. Dostupné na: <https://www.statpedu.sk/files/sk/metodicky-portal/metodicke-podnety/vsetci-robia.pdf>

BIZÍKOVÁ, Ľubica. *K prevencii v škole* [online]. Bratislava: ŠPÚ, 2011. [cit. 2022-01-29]. Dostupné na: <https://www.statpedu.sk/files/sk/metodicky-portal/metodicke-podnety/k-prevencii-skole.pdf>

ROSOVÁ, Dana. *Stratégia riešenia šikanovania v školách.* Košice: Equilibria, 2018. ISBN 9788081432255.

Vypracovala: ThLic.PhDr.PaedDr.Ivana Štibraná

Dňa 1.2.2022

1. Pozn.: Vypracovaná podľa dokumentu ŠPÚ: *Východiská k príprave školskej preventívnej stratégie – prevencia rizikového správania žiakov.* [↑](#footnote-ref-1)
2. ŠPÚ: *Východiská k príprave školskej preventívnej stratégie – prevencia rizikového správania detí a žiakov* [online]. www.statpedu.sk, [cit. 2022-01-24]. Dostupné na: <<http://www.statpedu.sk/files/sk/metodicky-portal/metodicke-podnety/metodika_prevencia_rizikoveho_spravania_deti_ziakov_0.pdf>> [↑](#footnote-ref-2)
3. Ibidem. [↑](#footnote-ref-3)
4. ZŠ s MŠ Smolenice. *Školský poriadok 2021.* [online]. [cit. 2022-01-29]. Dostupné na: https://cloud8g.edupage.org/cloud?z%3ASkqsrQcG6wGeGUwh8RYoazckVmHdrMn0Qtsm2VAfF9KhULheYDM%2BdfXizi64aP2M [↑](#footnote-ref-4)